भीड़ हटते ही मैंने बलविंदर सिंह से कहा, "आप लोग यहाँ से कहीं चले जाइए वरना अनर्थ हो जाएगा। यह भीड़ हिंसक है, इससे निपटना आसान नहीं, स्थिति नाजुक है।" बलविंदर सिंह के सामने भी समस्या थी, जाएँ तो कहाँ जाएँ। उन्हें घर और सामान का भी मोह था। सो वह घर छोड़ने का मन नहीं बना पा रहे थे। उन्हें मोह ने जकड़ रखा था। मैंने समझाया, "ज़िंदगी हजार नियामत, खुदा के वास्ते कुछ जल्दी सोचिए वरना आगे खैर नहीं।" आखिरकार यह तय हुआ कि महिलाओं और बच्चों को सुरक्षित जगह पहुँचा दिया जाए फिर कुछ किया जाएगा। बलविंदर सिंह की एक जवान लड़की थी उन आवारा लौंडों की उस पर नजर थी। संयोग से उनकी बहू भी उन दिनों वहाँ आई हुई थी वह भी जवान और खूबसूरत थी सो उन आवारा लडकों की नजरों में एक शैतान मौजूद था। यह बात मैं भी समझ रहा था और मेरा मित्र भी पर बलविंदर सिंह न जाने क्यों अनजान बने हुए थे। जब मैने उनसे महिलाओं को सुरक्षित जगह पहुँचाने को कहा तो प्रश्न यह पैदा हुआ कि आखिर कहाँ पहुँचाया जाए।